म्हापशें ः आत्मनिर्भर आनी बलशाली युवक ही देशाची खरी शक्त. ताचे वरवीं समाजांत विधायक परिवर्तन घडोवं येता अशें भाजपाचे प्रदेशाध्यक्ष सदानंद शेट तानावडे हांणी सांगलें.
 पीर्णांच्या श्री शांतादुर्गा उच्च माध्यमीक विद्यालयांत भारतीय जनता पक्षाचो शिक्षक प्रकोश्ठ आनी सांखळी जेसीआय हांच्या जोड पालवान घडोवन हाडिल्ले वेवसाय मार्गदर्शन कार्यशाळेच्या उक्तावण सुवाळ्यांत मुखेल सोयरे ह्या नात्यान तानावडे उलयताले.
 ह्या वेळार माचयेर उच्च माध्यमीक विद्यालयाचे प्राचार्य उमेश नायक, मुख्याध्यापिका राजनीता सावंत, पीर्ण ग्रामसेवा मंडळाचे सचीव प्रकाश नायक, भाजपाचो शिक्षक प्रकोश्ठाचे निमंत्रक बाबाजी सावंत, सांखळी जेसीआयचे अध्यक्ष चेतन सालेलकार आनी पीपल्स हायस्कूलचे प्रा. नागेश सरदेसाय हांची उपस्थिती आसली.
 शिक्षक संबंदीत प्रस्न आनी विद्यार्थ्यांक योग्य मार्गदर्शन हे खातीर भारतीय जनता पक्षाचो शिक्षक प्रकोश्ठ विभाग सदांच कार्यरत आसतलो अशें उतर निमंत्रक बाबाजी सावंत हांणी दिलें. ग्रामीण वाठारांत विद्यार्थ्यां खातीर उपक्रम चालीक लावपा खातीर आमचें सदांच सहकार्य आसतलें अशें तांणी सांगलें.
 वेवसायीक मार्गदर्शन कार्यशाळेंत प्रा. नागेश सरदेसाय हांणी विद्यार्थ्यांनी विचारिल्ल्या प्रस्नांक जापो दिवन तांचे दुबाव पयस केले.
 कार्यावळीचे सुरवातीक श्री शांतादुर्गा विद्यालयाच्या विद्यार्थ्यांनी येवकार गीत सादर केलें. प्राचार्य उमेश नायक हांणी येवकार दिलो. प्रा. रजनीकांत सावंत हांणी मानेस्तांची वळख करून दिली.
 कार्यावळीचें सुत्रसंचालन प्रा. रामचंद्र नायक देसाय हांणी केलें. जेसी विदिती पेडणेकार हांणी उपकार मानले. कार्यावळ येसस्वी जावचे खातीर शिक्षकेतर कर्मचारी विश्वास नायक आनी यशवंत सांखळकार हांणी विशेश परिश्रम घेतले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 